Úradný vestník L 099 , 17/04/2003 S. 0024 - 0025



Nariadenie Rady (ES) č. 696/2003, zo 14. apríla 2003, ktorým sa mení a dopĺňa nariadenie (ES) č. 1268/1999 o podpore spoločenstva na predprístupové opatrenia na rozvoj poľnohospodárstva a vidieka v kandidátskych krajinách strednej a východnej Európy v predvstupovom období RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 181A, so zreteľom na návrh Komisie [1], so zreteľom na stanovisko Európskeho parlamentu [2], so zreteľom na stanovisko Hospodárskeho a sociálneho výboru [3], po konzultácii s Výborom regiónov, keďže: (1) Uprostred augusta 2002 boli vo vidieckych oblastiach vo viacerých kandidátskych krajinách vážne škody spôsobené, inter alia, záplavami. Spoločenstvo musí byť schopné primerane reagovať na takéto výnimočné prírodné katastrofy vždy, keď k nim dôjde v kandidátskych krajinách, za použitia rozličných nástrojov vrátane predprístupového nástroja stanoveného v nariadení Rady (ES) č. 1268/1999 [4], pričom jedným z jeho cieľom je riešiť prioritné a špecifické problémy na udržateľnú adaptáciu poľnohospodárskeho sektoru a vidieckych oblastí v týchto krajinách. (2) V uvedenom nariadení nie je zahrnuté osobitné ustanovenie na činnosť na pomoc obnove vidieckych oblastí po výnimočných prírodných katastrofách. (3) Je potrebný príslušný zásah spoločenstva v prípade katastrofy takého druhu. Takéto udalosti znamenajú, inter alia, aj výraznú ekonomickú záťaž pre postihnuté strany, ich verejný aj súkromný sektor, a súvisia aj s prípravou na pristúpenie. Na základe nástroja politiky spolufinancovania stanoveného v nariadení (ES) č. 1268/1999 by mala primeraná činnosť v rámci príslušných projektov v uvedených krajinách zahŕňať zvýšenie hodnoty pomoci spoločenstva aj zvyčajnej hornej hranice intenzity pomoci. (4) Rozhodnutie (ES) č. 1268/1999 by sa preto malo primerane zmeniť a doplniť. PRIJALA TOTO NARIADENIE: Článok 1 Nariadenie (ES) č. 1268/1999 sa týmto mení a dopĺňa takto: Článok 8 sa nahrádza týmto textom: "Článok 8 Sadzba príspevku spoločenstva 1. Príspevok spoločenstva môže dosiahnuť 75 % celkových oprávnených verejných výdavkov s výnimkou nasledovného: a) v prípade príslušných projektov na základe ktoréhokoľvek opatrenia, v ktorom Komisia udáva, že došlo k výnimočnej prírodnej katastrofe, príspevok spoločenstva môže dosiahnuť 85 % celkových oprávnených verejných výdavkov; b) v prípade opatrení uvedených v poslednej zarážke článku 2 a článku 7 ods. 4 príspevok spoločenstva na financovanie môže tvoriť až 100 % celkových oprávnených nákladov. 2. V prípade investícií vytvárajúcich zisk, a) s výnimkou tých, čo sú uvedené v odseku 1a), pomoc pre verejný sektor môže dosiahnuť 50 % celkových oprávnených nákladov, z ktorých príspevok spoločenstva môže dosiahnuť 75 %; b) na základe odseku 1a), pomoc pre verejný sektor môže dosiahnuť 75 % celkových oprávnených nákladov, z ktorých môže príspevok spoločenstva tvoriť až 85 % pomoci pre verejný sektor. Príspevok spoločenstva v každom prípade má spĺňať hornú hranicu sadzby pomoci a kumulácie stanovenej pre štátnu pomoc. 3. Finančná podpora a platby sa vyčíslia v eurách." Článok 2 Toto nariadenie nadobúda účinnosť na tretí deň nasledujúci po dni jeho uverejnenia v Úradnom vestníku Európskej únie Bude sa uplatňovať od 1. júla 2002. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Luxemburgu 14. apríla 2003 Za Radu predseda A. Giannitsis [1] Ú. v. ES C 331E, 31.12.2002, s. 195. [2] Stanovisko predložené 11. marca 2003 (zatiaľ neuverejnené v úradnom vestníku). [3] Ú. v. ES C 61, 14.3.2003, s. 194. [4] Ú. v. ES L 161, 26.6.1999, s. 87. Nariadenie zmenené a doplnené nariadením (ES) č. 2500/2001 (Ú. v. ES L 342, 27.12.2001, s. 1). --------------------------------------------------